Din Name  i ha din Name i mim Garte  vergrabe  doch dä Köter vo mim Nochbur  hät än wieder usbudlet  und mer vor d'Tör hereglait  i ha din Name uf ere Autobahnraststätt usgsetzt  Aber drü Tag spöter  isch er wieder verhudlet und vertschudlet  vor min're Tör gschtande  i ha din Name i mim Ofe verbrennt  und bi go Fernseh luege  aber scho am nögschte Morge hät än dä Wind  wieder a mis Fenschter heretrait  denn han i d'Buechstabe vo dim Name umgstellt  bis än anders Wort drus worde  isch  das hät sowit ganz guet funktioniert  bis i denn gmerkt ha  dass i nüme ha chöne  Zitig läse